
PANEVĖŽIO MIESTO SAVIVALDYBĖS TARYBA

SPRENDIMAS

DĖL PANEVĖŽIO MIESTO GARBĖS PILIEČIO VARDO SUTEIKIMO NUOSTATŲ PATVIRTINIMO IR SAVIVALDYBĖS TARYBOS 2018 M. VASARIO 20 D. SPRENDIMO NR. 1-35 PRIPAŽINIMO NETEKUSIU GALIOS
 FORMTEXT 

      Nr. 
Panevėžys
Vadovaudamasi Lietuvos Respublikos vietos savivaldos įstatymo 16 straipsnio 1 dalimi, Panevėžio miesto savivaldybės tarybos veiklos reglamento, patvirtinto Panevėžio miesto savivaldybės tarybos 2023 m. balandžio 20 d. sprendimu Nr. 1-103 „Dėl Panevėžio miesto savivaldybės tarybos veiklos reglamento patvirtinimo ir Savivaldybės tarybos 2015 m. kovo 26 d. sprendimo Nr. 1-44 pripažinimo netekusiu galios“, 189 punktu, Panevėžio miesto savivaldybės taryba n u s p r e n d ž i a:
1. Patvirtinti Panevėžio miesto garbės piliečio vardo suteikimo nuostatus (pridedama).

2. Pripažinti netekusiu galios Panevėžio miesto savivaldybės tarybos 2018 m. vasario 20 d. sprendimą Nr. 1-35 „Dėl Panevėžio miesto garbės piliečio vardo suteikimo nuostatų patvirtinimo ir savivaldybės tarybos 2012 m. lapkričio 8 d. sprendimo Nr. 1-270 „Dėl Panevėžio miesto garbės piliečio vardo suteikimo nuostatų patvirtinimo ir savivaldybės tarybos 2008 m. kovo 6 d. sprendimo Nr. 1-15-3 1 punkto pripažinimo netekusiu galios“ pripažinimo netekusiu galios“ su visais vėlesniais pakeitimais. 
3. Nustatyti, kad sprendimas:

3.1. skelbiamas Teisės aktų registre ir Panevėžio miesto savivaldybės interneto svetainėje;

3.2. įsigalioja kitą dieną po oficialaus paskelbimo Teisės aktų registre.

Savivaldybės meras                                                                                 Rytis Mykolas Račkauskas

PATVIRTINTA

Panevėžio miesto savivaldybės tarybos

                          sprendimu Nr. 

PANEVĖŽIO MIESTO GARBĖS PILIEČIO VARDO SUTEIKIMO NUOSTATAI

I SKYRIUS

BENDROSIOS NUOSTATOS

1. Šie nuostatai nustato Panevėžio miesto garbės piliečio (toliau – Garbės pilietis) vardo suteikimo sąlygas ir tvarką, Garbės piliečio teises, statuso praradimą ir atminimo įamžinimo būdus.

2. Garbės piliečio vardas suteikiamas už ypatingus nuopelnus Panevėžiui, miesto garbei ir panevėžiečių gerovei. 

3. Garbės piliečio vardas yra aukščiausias Panevėžio miesto savivaldybės (toliau – Savivaldybė) įvertinimas. Šis vardas asmeniui suteikiamas tik vieną kartą, juo gali tapti Lietuvos Respublikos ir užsienio valstybių piliečiai.

4. Garbės piliečio vardas suteikiamas per metus ne daugiau nei vienam asmeniui.

5. Garbės piliečio vardas gali būti suteikiamas asmeniui ir po mirties. Garbės piliečio pažymėjimas ir ženklas įteikiami mirusiojo šeimai (artimiesiems). Nesant artimųjų, pažymėjimas ir ženklas saugomi Panevėžio kraštotyros muziejuje.

II SKYRIUS

GARBĖS PILIEČIO VARDO SUTEIKIMO SĄLYGOS IR TVARKA
6. Teisę siūlyti kandidatus Garbės piliečio vardui suteikti turi:

6.1. Savivaldybės tarybos nariai (ne mažiau nei 1/3);

6.2. Panevėžio mieste veikiančios institucijos, visuomeninės organizacijos ir bendruomenės.

7. Už asmenų, kuriuos siūloma apdovanoti, duomenų tikrumą atsako siūlymus pateikę asmenys.

8. Siūlymai dėl Garbės piliečio vardo suteikimo adresuojami Savivaldybės merui ir teikiami raštu visus metus. 

9. Siūlant kandidatą pateikiami šie dokumentai: 

9.1. teikėjo prašymas; 

9.2. siūlomo kandidato gyvenimo aprašymas; 

9.3. siūlomo kandidato darbų ir nuopelnų Panevėžiui (nurodomi duomenys apie ankstesnius apdovanojimus) aprašas;

9.4. kandidato sutikimas, kad jis sutinka būti siūlomas šiam apdovanojimui (sutikimas nereikalingas, jeigu kandidatas yra miręs).

10. Išrinkti Garbės piliečiai skelbiami Savivaldybės interneto svetainėje www.panevezys.lt, socialiniuose tinkluose ir Panevėžio miesto dienraščiuose.

11. Garbės piliečio vardo suteikimo darbo grupė (toliau – Darbo grupė) svarsto apdovanojimams pateiktas kandidatūras. Darbo grupės sprendimai priimami paprasta Darbo grupės narių balsų dauguma atviru balsavimu. Jei balsai pasiskirsto tolygiai, lemia Darbo grupės vadovo balsas. 

12. Darbo grupės sudėtį ir jos darbo reglamentą savo kadencijos laikotarpiui potvarkiu tvirtina Savivaldybės meras. Darbo grupės sekretorius nėra darbo grupės narys ir balsavimo teisės neturi, jį deleguoja Savivaldybės administracijos direktorius. 
13. Darbo grupei vadovauja Savivaldybės meras, jis yra Darbo grupės vadovas. Nedalyvaujant Darbo grupės vadovui, Darbo grupei vadovauja Darbo grupės vadovo paskirtas kitas Darbo grupės narys.

14. Darbo grupės sekretorius patikrina, ar pateiktas siūlymas atitinka šių nuostatų reikalavimus. Tuo atveju, jei pareiškėjas pateikia ne visą šiuose nuostatuose nurodytą informaciją ir (ar) dokumentus, darbo grupės sekretorius per 5 darbo dienas apie tai raštu praneša pareiškėjui, nurodydamas ne trumpesnį kaip 5 darbo dienų terminą pateiktiems dokumentams patikslinti ar papildomiems dokumentams pateikti. Per nustatytą terminą nepatikslinus dokumentų ar nepateikus papildomų dokumentų, darbo grupė priima sprendimą dėl tolesnio siūlymo nagrinėjimo. 
15. Asmeniui garbės piliečio vardas suteikiamas Savivaldybės tarybos sprendimu, Darbo grupės teikimu. Darbo grupės teikimas Savivaldybės tarybai yra rekomendacinis. Savivaldybės tarybos sprendimų projektus parengia Savivaldybės administracijos Komunikacijos skyrius.

III SKYRIUS

GARBĖS PILIEČIO ŽENKLAS, PAŽYMĖJIMAS IR JŲ ĮTEIKIMO TVARKA
16. Savivaldybės tarybai priėmus sprendimą dėl Garbės piliečio vardo suteikimo, Savivaldybės administracijos Kultūros ir meno skyrius organizuoja Garbės piliečio vardo suteikimo iškilmes. Garbės piliečio vardas suteikiamas iškilmingame renginyje.

17. Garbės piliečiui įteikiamas specialus Garbės piliečio ženklas (jame – Panevėžio miesto herbas, įrašas „Panevėžio miesto garbės pilietis“, nurodyta garbės piliečio vardas ir pavardė, data) ir Garbės piliečio pažymėjimas, kurį pasirašo Savivaldybės meras. 

18. Apie Garbės piliečio vardo suteikimą įrašoma Garbės piliečių knygoje. Joje pateikiama informacija apie Garbės piliečio veiklą ir gyvenimą.

IV SKYRIUS

GARBĖS PILIEČIO TEISĖS IR ATMINIMO PAGERBIMAS 
19. Garbės pilietis turi teisę:

19.1. dalyvauti Tarybos, Tarybos komitetų posėdžiuose, pareikšti savo nuomonę ir pateikti siūlymus, jo požiūriu, miestui svarbiais darbotvarkės klausimais;

19.2. savo asmens spauduose, vizitinėse kortelėse ir privačiuose blankuose naudoti suteiktą titulą. 

20. Garbės pilietis kviečiamas dalyvauti visuose Savivaldybės rengiamuose oficialiuose renginiuose, iškilminguose posėdžiuose.

21. Mirus Garbės piliečiui, jo šeimos ar kitų artimųjų prašymu ar nesant artimųjų, laidotuves organizuoja ir sprendžia dėl laidotuvių išlaidų apmokėjimo Savivaldybės mero potvarkiu sudaryta darbo grupė. 

22. Garbės piliečio šeimos ar kitų artimųjų prašymu, Savivaldybė gali iš dalies apmokėti  laidojimo išlaidas (ne daugiau kaip 25 bazinių socialinių išmokų dydžio sumą). 

23. Garbės piliečio šeimos ar kitų artimųjų prašymu, Garbės piliečio paminklinis akmuo laidojimo vietoje žymimas Panevėžio miesto herbu ir įrašu „Panevėžio miesto garbės pilietis“.

24. Asmenims, įgijusiems Garbės piliečio statusą, Savivaldybės taryba savivaldybės biudžeto sąskaita gali suteikti ir kitų įstatymų nustatytų ar įstatymams neprieštaraujančių lengvatų.

25. Garbės piliečio atminimui po mirties įamžinti atidengiama memorialinė lenta ant pastato (suderinus su pastato savininku), labiausiai susijusio su Garbės piliečio gyvenimu ar veikla Panevėžyje, arba pasirenkamas kitas įamžinimo būdas (Garbės piliečio vardu pavadinama miesto gatvė, aikštė, skveras ar įstaiga).

V SKYRIUS

GARBĖS PILIEČIO STATUSO PRARADIMO PAGRINDAI IR TVARKA
26. Jeigu Garbės piliečio veiksmai žemina jo vardą, Garbės pilietis gali būti išbrauktas iš Garbės piliečių sąrašo. Asmuo praranda Garbės piliečio statusą, kai:

26.1. įstatymų nustatyta tvarka jis pripažįstamas padaręs tyčinį nusikaltimą;

26.2. Savivaldybės taryba jos narių balsų dauguma priima sprendimą, kad tam tikras asmens poelgis yra nesuderinamas su jam suteiktu Garbės piliečio statusu.

27. Apdovanotas asmuo, kuris savanoriškai atsisako apdovanojimo, nustačius atsisakymo faktą (pateikiamas prašymas raštu), Savivaldybės tarybos sprendimu išbraukiamas iš Garbės piliečių sąrašo.

28. Išbrauktas iš Garbės piliečių sąrašo asmuo jam įteiktą Garbės piliečio ženklą ir pažymėjimą privalo grąžinti. Šis asmuo netenka Garbės piliečio teisių.

VI SKYRIUS

PRIVATUMO POLITIKA

29. Įgyvendinant Nuostatus, asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų apsaugą ir tvarkymą, nuostatomis.

30. Duomenų subjekto teisės įgyvendinamos duomenų valdytojo, į kurį kreipėsi dėl duomenų subjekto teisių įgyvendinimo, nustatyta tvarka, vadovaujantis Reglamentu (ES) 2016/679.

31. Dokumentai saugomi Lietuvos Respublikos dokumentų ir archyvų įstatymo nustatyta tvarka ir pagal Panevėžio miesto savivaldybės administracijos patvirtintą Dokumentacijos planą.

VII SKYRIUS

BAIGIAMOSIOS NUOSTATOS

32. Savivaldybės administracija rūpinasi Garbės piliečio ženklo pagaminimu, įrašais Garbės piliečių knygoje, informuoja visuomenę apie Garbės piliečio vardo suteikimą, organizuoja įteikimo iškilmes, saugo Garbės piliečių knygą, tvarko kitus su Garbės piliečio vardo suteikimu susijusius dokumentus.

33. Lėšos išlaidoms, susijusioms su Garbės piliečio vardo suteikimu, skiriamos iš Savivaldybės biudžeto asignavimų.

34. Garbės piliečio paminklinio akmens laidojimo vietoje pažymėjimu Panevėžio miesto herbu ir įrašu „Panevėžio miesto garbės pilietis“, memorialinės lentos pagaminimu ir pritvirtinimu rūpinasi Savivaldybės administracijos Miesto infrastruktūros skyrius. Garbės piliečio ženklo pagaminimu, kitais įamžinimo būdais (Garbės piliečio vardu pavadinant miesto gatvę, aikštę, skverą ar įstaigą) rūpinasi Savivaldybės administracijos Teritorijų planavimo ir architektūros skyrius.  

__________________


